遣百朋赴太學補試
作者：孔武仲
朝代：宋

paragraphs: 冉冉浪相逐，江湖今十年。
念使從遠學，家貧乏鞍韀。
一官來京都，環堵當西阡。
學省咫尺近，彷彿聞誦弦。
暫當辭家庭，裘馬去翩翩。
英豪多出此，切琢期勉旃。
昔我遠方來，算里近五千。
清燈耿殘月，積雪堆窮年。
對經必斂衽，求師欣執鞭。
絢藻頗不乏，屢貢多士先。
所願克堂構，使我安食眠。
爾祖最爾愛，置膝自撫憐。
追恨不及見，泪下如湧泉。